CELEX: 52019PC0275
Language: fi
Date: 2019-06-14
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Portugalille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

EUROOPAN KOMISSIO
            Bryssel 14.6.2019
            COM(2019) 275 final
            2019/0136(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Portugalille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                  1
                (”alv-direktiivi”) 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten verovilppien taikka veron kiertämisen estämiseksi.
            
            
               Portugali haki komissiossa 2. heinäkuuta 2018 saapuneeksi kirjatulla kirjeellä lupaa jatkaa alv-direktiivin 193 artiklasta poikkeavan toimenpiteen soveltamista. Kyseisessä artiklassa määritetään, kuka on velvollinen maksamaan alv:n. Portugali lähetti komissiossa 27. marraskuuta 2018 saapuneeksi kirjatulla kirjeellä tarkempia tietoja toimenpiteestä, jonka se haluaa toteuttaa. Komissio lähetti 18. joulukuuta 2018 Portugalille kirjeen, jossa se ehdotti kahdenvälistä kokousta Portugalin hakemuksen selventämiseksi. Kokous pidettiin 27. helmikuuta 2019. Portugali vahvisti poikkeushakemuksensa ja lähetti lisätietoja kirjeellä, joka kirjattiin saapuneeksi komissioon 19. maaliskuuta 2019. 
            
            
               Komissio antoi alv-direktiivin 395 artiklan 2 kohdan mukaisesti Portugalin hakemuksen tiedoksi muille jäsenvaltioille 27. maaliskuuta 2019 päivätyillä kirjeillä. Komissio ilmoitti Portugalille 28. maaliskuuta 2019 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv-direktiivin 193 artiklassa olevan yleisen säännön mukaan tavaroita luovuttava tai palveluita suorittava verovelvollinen on velvollinen maksamaan alv:n.
               
               
                  Alv-direktiivin 395 artiklan nojalla jäsenvaltiot voivat soveltaa alv-direktiivin säännöksistä poikkeavia toimenpiteitä alv:n kantamisen yksinkertaistamiseksi tai tietyntyyppisten verovilppien taikka veron kiertämisen estämiseksi, jos neuvosto antaa tähän luvan.
               
               
                  Portugali on hakenut käännetyn verovelvollisuuden järjestelmän soveltamista korkin, puun, männynkäpyjen ja kuorimattomien pinjansiementen luovutuksiin silloin, kun luovutukset vastaanottava henkilö on verovelvollinen, jonka sääntömääräinen kotipaikka, pysyvä toimipaikka tai asuinpaikka on Portugalissa ja joka harjoittaa liiketoimintaa, jossa hän oikeutettu vähentämään tuotantopanoksiin sisältyvän alv:n kokonaan tai osittain. 
               
               
                  Portugalin mukaan metsätalous on yksi niistä aloista, joilla petosten ja verovilppien vaara on erittäin suuri Portugalissa. Tämä johtuu siitä, että metsäalalla toimii lukuisia pieniä tuottajia ja puunkorjuuta harjoittavia toimijoita, jotka myyvät raaka-aineita jalostusyrityksille ilmoittamatta ja maksamatta alv:a tällaisesta myynnistä. Jalostusyritykset ovat kuitenkin keskisuuria tai suuria verovelvollisia, joten ne ovat helposti tunnistettavissa. Markkinoiden ja kyseessä olevan liiketoiminnan luonteen vuoksi alalla esiintyy alv-petoksia, joihin Portugalin viranomaisilla on vaikeuksia puuttua tehostetuista tarkastuksista ja jo toteutetuista toimenpiteistä huolimatta. Tilanteen korjaamiseksi Portugali haluaisi ottaa käyttöön käännetyn verovelvollisuuden järjestelmän korkin, puun, männynkäpyjen ja kuorimattomien pinjansiementen luovutuksissa siirtääkseen alv-velvollisuuden pienelle määrälle helposti tunnistettavia jalostusyrityksiä. Portugalin mukaan tämä lopettaisi edellä mainitun kaltaiset alv-petokset ja ehkäisisi näistä petoksista aiheutuvat alv-tulojen menetykset.
               
               
                  Poikkeukset myönnetään yleensä rajoitetuksi ajaksi, jotta voidaan arvioida, onko erityistoimenpide asianmukainen ja tehokas ja jotta jäsenvaltioilla olisi aikaa toteuttaa muita tavanomaisia toimenpiteitä ongelman ratkaisemiseksi ennen poikkeustoimenpiteen voimassaolon päättymistä. Poikkeuksen voimassaolon jatkaminen ei näin ollen olisi tämän jälkeen enää perusteltua. Poikkeus, joka mahdollistaa käännetyn verovelvollisuuden järjestelmän käytön, myönnetään poikkeuksellisesti vain tietyille petosaloille ja viimeisenä keinona. 
               
               
                  Metsäalalla esiintyvien petosten vuoksi ehdotetaan, että otetaan käyttöön poikkeustoimenpide, jota Portugali voi soveltaa 31. joulukuuta 2022 saakka. Ennen poikkeuksen voimassaolon päättymistä Portugalin olisi toteutettava muita tavanomaisia toimenpiteitä alv-petosten torjumiseksi ja ehkäisemiseksi korkin, puun, männynkäpyjen ja kuorimattomien pinjansiementen alalla. Tämän jälkeen ei pitäisi olla enää tarpeen poiketa direktiivin 2006/112/EY 193 artiklan soveltamisesta kyseisten luovutusten osalta.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Muille jäsenvaltioille on myönnetty vastaavanlaisia poikkeuksia alv-direktiivin 193 artiklan soveltamisesta.
               
               
                  Ehdotettu toimenpide on näin ollen yhdenmukainen nykyisen alv-direktiivin säännösten kanssa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
            
               •Toissijaisuusperiaate (jaetun toimivallan osalta) 
            
         
         
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta. 
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. 
               
            
            
               Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen.
            
            
               •Toimintatavan valinta
            
            
               Ehdotettu toimintatapa: neuvoston täytäntöönpanopäätös.
            
            
               Neuvoston direktiivin 2006/112/EY 395 artiklan mukaan yhteisistä alv-säännöksistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Portugalin esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ollut tarpeen.
               
            
            
               •Vaikutustenarviointi
            
            
               
                  Neuvoston täytäntöönpanopäätösehdotuksella pyritään estämään tietyntyyppiset verovilpit ja veron kiertäminen korkin, puun, männynkäpyjen ja kuorimattomien pinjansiementen luovutuksissa. Käännetyn verovelvollisuuden järjestelmän pitäisi auttaa Portugalia torjumaan alv-petoksia tehokkaammin tällä alalla. Sen vuoksi poikkeustoimenpiteellä on mahdollisesti myönteinen vaikutus.
               
            
            
               Koska poikkeuksen soveltamisala on suppea ja soveltamisaika rajallinen, vaikutukset ovat joka tapauksessa rajalliset.
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutuksia EU:n talousarvioon.
               
            
            
               5.LISÄTIEDOT
            
            
               Ehdotuksen soveltamisaika on rajallinen.
            
            
               2019/0136 (NLE)
            
         
         
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Portugalille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  2
                ja erityisesti sen 395 artiklan 1 kohdan, 
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Portugali haki komissioon 2 päivänä heinäkuuta 2018 kirjatuksi saapuneella kirjeellä lupaa ottaa käyttöön direktiivin 2006/112/EY 193 artiklasta poikkeava erityistoimenpide korkin, puun, männynkäpyjen ja kuorimattomien pinjansiementen luovutuksissa silloin, kun luovutukset vastaanottava henkilö on verovelvollinen, jonka sääntömääräinen kotipaikka, pysyvä toimipaikka tai asuinpaikka on Portugalissa ja joka harjoittaa liiketoimintaa, jossa hän on oikeutettu vähentämään tuotantopanoksiin sisältyvän arvonlisäveron, jäljempänä ’alv’, kokonaan tai osittain. Portugali toimitti lisätietoja komissiossa 27 päivänä marraskuuta 2018 ja 19 päivänä maaliskuuta 2019 saapuneiksi kirjatuilla kirjeillä.
            
            
               (2)Komissio antoi direktiivin 2006/112/EY 395 artiklan 2 kohdan toisen alakohdan mukaisesti Portugalin hakemuksen tiedoksi muille jäsenvaltioille 27 päivänä maaliskuuta 2019 päivätyllä kirjeellä. Komissio ilmoitti Portugalille 28 päivänä maaliskuuta 2019 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot.
            
            
               (3)Portugalin mukaan metsätalous on yksi niistä aloista, joilla petosten ja verovilppien vaara on erittäin suuri Portugalissa. Tämä johtuu siitä, että metsäalalla toimii lukuisia pieniä tuottajia ja puunkorjuuta harjoittavia toimijoita, jotka myyvät raaka-aineita jalostusyrityksille ilmoittamatta ja maksamatta alv:a tällaisesta myynnistä. Markkinoiden ja kyseessä olevan liiketoiminnan luonteen vuoksi alalla esiintyy alv-petoksia, joihin Portugalin viranomaisilla on vaikeuksia puuttua tehostetuista tarkastuksista ja jo toteutetuista toimenpiteistä huolimatta. Väärinkäytösten estämiseksi Portugali haluaisi ottaa käyttöön käännetyn verovelvollisuuden järjestelmän korkin, puun, männynkäpyjen ja kuorimattomien pinjansiementen luovutuksissa siirtääkseen alv-velvollisuuden pienelle määrälle helposti tunnistettavia jalostusyrityksiä. Portugalin mukaan tämä lopettaisi edellä mainitun kaltaiset alv-petokset ja ehkäisisi näistä petoksista aiheutuvat alv-tulojen menetykset.
            
            
               (4)Portugalille olisi sen vuoksi annettava lupa soveltaa poikkeustoimenpidettä 31 päivään joulukuuta 2022. 
            
            
               (5)Poikkeukset myönnetään yleensä rajoitetuksi ajaksi, jotta voidaan arvioida, onko poikkeustoimenpide asianmukainen ja tehokas. Poikkeukset antavat jäsenvaltioille aikaa ottaa käyttöön muita tavanomaisia toimenpiteitä ongelman ratkaisemiseksi ennen poikkeustoimenpiteen voimassaolon päättymistä, joten sen voimassaolon jatkaminen ei tämän jälkeen olisi enää perusteltua. Poikkeus, joka mahdollistaa käännetyn verovelvollisuuden järjestelmän käytön, myönnetään poikkeuksellisesti vain tietyille petosaloille ja viimeisenä keinona. Sen vuoksi Portugalin olisi ennen tämän poikkeuksen voimassaolon päättymistä toteutettava muita tavanomaisia toimenpiteitä torjuakseen ja ehkäistäkseen alv-petoksia korkin, puun, männynkäpyjen ja kuorimattomien pinjansiementen alalla, joten Portugalilla ei pitäisi enää tämän jälkeen olla tarvetta poiketa direktiivin 2006/112/EY 193 artiklasta kyseisissä luovutuksissa.
            
            
               (6)Poikkeustoimenpide ei vaikuta kielteisesti alv:stä saataviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 193 artiklassa säädetään, Portugalille annetaan lupa nimittää korkin, puun, männynkäpyjen ja kuorimattomien pinjansiementen luovutuksia vastaanottava verovelvollinen alv-velvolliseksi, jos kyseisellä verovelvollisella on sääntömääräinen kotipaikka, pysyvä toimipaikka tai asuinpaikka Portugalissa ja jos kyseinen verovelvollinen harjoittaa liiketoimintaa, jossa hän on oikeutettu vähentämään tuotantopanoksiin sisältyvän alv:n kokonaan tai osittain.
            
            
               2 artikla
            
            
               Tätä päätöstä sovelletaan 1 päivästä tammikuuta 2020, ja sen voimassaolo päättyy 31 päivänä joulukuuta 2022.
            
            
               3 artikla
            
         
         
            
               Tämä päätös on osoitettu Portugalin tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        EUVL L 347, 11.12.2006, s. 1.